b'\n_START_ARTICLE_\nLleis de Kirchhoff\n_START_PARAGRAPH_\nLes lleis de Kirchhoff s\xc3\xb3n un parell de lleis que tracten de la conservaci\xc3\xb3 de la c\xc3\xa0rrega i l\'energia als circuits el\xc3\xa8ctrics i foren descrites per primera vegada el 1845 pel f\xc3\xadsic alemany Gustav Robert Kirchhoff. Ambdues lleis poden ser dedu\xc3\xafdes de les equacions de Maxwell, per\xc3\xb2 Kirchhoff preced\xc3\xad a Maxwell i, en compte d\'aix\xc3\xb2, generalitz\xc3\xa0 el treball de Georg Ohm.\n_START_SECTION_\nLlei de les malles\n_START_PARAGRAPH_\nAquesta llei tamb\xc3\xa9 s\'anomena llei del voltatge de Kirchhoff o segona llei de Kirchhoff. El principi de conservaci\xc3\xb3 de l\'energia implica que la suma algebraica (amb signe) de totes les difer\xc3\xa8ncies de potencials al voltant d\'un circuit ha de ser zero. D\'altra forma, seria possible construir una m\xc3\xa0quina de moviment perpetu on pass\xc3\xa9s un corrent en cercle al voltant del circuit. Aquesta llei t\xc3\xa9 una subtilesa en la seua interpretaci\xc3\xb3, donat que en pres\xc3\xa8ncia d\'un camp magn\xc3\xa8tic canviant el corrent el\xc3\xa8ctric no \xc3\xa9s conservatiu i per tant no pot definir un potencial escalar magn\xc3\xa8tic pur, la integral de l\xc3\xadnia del camp el\xc3\xa8ctric al voltant del circuit no \xc3\xa9s zero. De forma equivalent, l\'energia \xc3\xa9s transferida del camp magn\xc3\xa8tic al corrent (o a l\'inrev\xc3\xa9s). Per a "arreglar" la llei de les malles en aquest cas, s\'associa una caiguda de potencial efectiva o for\xc3\xa7a electromotriu (fem) a la induct\xc3\xa0ncia del circuit, exactament igual a la quantitat per la que la integral de l\xc3\xadnia del camp el\xc3\xa8ctric no \xc3\xa9s zero per la llei d\'inducci\xc3\xb3 de Faraday.'